b'\n_START_ARTICLE_\nAdmiral (metulj)\n_START_SECTION_\nOpis\n_START_PARAGRAPH_\nAdmiral preko kril meri med 45 in 50\xc2\xa0mm. Zanj je zna\xc4\x8dilen temno rjav, rde\xc4\x8d in \xc4\x8drn vzorec na krilih.  Ti metulji se obi\xc4\x8dajno zadr\xc5\xbeujejo v bli\xc5\xbeini hranilnih rastlin. Jaj\xc4\x8deca odlagajo na koprive, s katerimi se hranijo njihove gosenice, odrasli metulji pa se hranijo z nektarjem robid, br\xc5\xa1ljana, kaline in konjske grive. Ni neobi\xc4\x8dajno, da admiral srka sokove po\xc5\xa1kodovanega ali nagnitega sadja._NEWLINE_Admirali so selivci, ki lahko preletijo velike razdalje. Prezimujejo v toplej\xc5\xa1ih krajih, spomladi pa se selijo bolj na sever. V Slovenijo pridejo v maju, pri nas pa ostanejo do septembra ali oktobra. Posamezni primerki lahko v Sloveniji tudi prezimijo, predvsem v obmorskih krajih._NEWLINE_V severni Evropi je admiral eden zadnjih metuljev, ki jih je \xc5\xa1e opaziti pred zimo. Zanje je zna\xc4\x8dilno, da pogosto hibernirajo, po hibernaciji pa imajo ti metulji obi\xc4\x8dajno vzorec temnej\xc5\xa1ih odtenkov. V ju\xc5\xbeni Evropi lahko te metulje mogo\xc4\x8de opaziti celo v toplej\xc5\xa1ih zimskih dneh._NEWLINE_V Severni Ameriki se admiral pojavlja v dveh generacijah od marca do oktobra. Tam admiral celo leto pre\xc5\xbeivi le v zvezni dr\xc5\xbeavi Teksas, drugod pa je le poletni gost.'